दासान्दै आसामाव मिया मिउजियामखौ लानानै गोबां दावराव- दावसि जागासिनो दं । आसाम सोरखारनि केबिनेटा गुवाहाटीनि कलाक्षेत्रयाव मिया मिउजियामखौ फसंनो थाखाय गनायथि होनो थांनायाव आसामाव बेखौ लानानै दान्थे-बिदान्थे जानाय नुनो मोनदों। गोबाङानो आसामनि समाजारी आफाद आरो मेलेमजिबिफोरा गनायनानै लानो गोब्राब जानायखौ नुनो मोनदों। बेखौ लानानै आसाम सोरखारा सम-सम उल्था बिबुंथि होनायखौ नुनो मोननाय जादों। बे बेलायाव आसामनि मन्थ्रि हिमन्त बिस्व शर्माआ केबिनेटाव गनायथि होनायखौ नङा होननानै बुंनो नाजानायाव आसामनि बेरेखा दोलोफोरा फोथायनो गोब्राब मोननायखौ नुनो मोनदों। मिया मिउजियामखौ गायसनमारोब्ला आसामनि गुबुन-गुबुन हारि-माहारिनि हारिमुखौ लानानै दावराव सोमजिनाया बारा गिदिर बाथ्रा नङा। मानोना आसामाव मियाफोरल’ हारिमु थानाय हारिल’ गैया। आसामा गोबां हारि-माहारिनि थाग्रा खुलि। मोनफ्रोमबो हारि-माहारिहानो गावबा-गावनि सिनायथिनि थाखाय हारिमु दं । बैफोर हारि-माहारिफोरनिबो मोनफा-मोनफा मिउजियाम गायसननो नांगोना रोखाथार। नायोब्ला बामोन हारिनि थाखाय बामोन मिउजियाम, बेंगलि हारिनो बेंगलि मिउजियाम, थिख बे बादियै बर’मिउजियाम, सन’वाल मिउजियाम, देउरी मिउजियाम, कस मिउजियाम, राभा मिउजियाम बायदि मिउजियाम लुफुंनो गोनां जानानै फैगोन। बेखौ नायोब्ला मिया मिउजियामखौ लानानै बेसे बानबुंथि दं, बे साननांगौ बाथ्रा। मिया मिउजियामा जाफुंथारोब्ला आसामनि गुबुन-गुबुन हारि-माहारिनोबो मिउजियाम गायसननानै होनांगौ थासारि सोमजिगोन। बबेबा हारिनि मिउजियामखौ गायसनाब्ला सोमावसारनायबो जाहैनो हागौ। जायनि जाहोनाव आसामनि हारि-माहारिनि गेजेराव गावजों-गाव एना-एनि जागोनखौ नुहुरो । बे एना-एनियानो आसामनि खौसेथिखौ सिफायनायनि लामा जानो हागौ। मिया मिउजियामखौ गायसननायनि बेलायाव आसाम सोरखारनि रांखान्थियारि खैसार दंनामा ? बेखौबो साननो गोनां जानानै फैदों । कलाक्षेत्रयाव मोनसे हारिनिल’ मिउजियाम गायसनाबालानो गासै आसामनि हारि-माहारिनि हारिमुखौ बोनथुमनानै दोननायासो गुबै गोनांथि । बे मिया मिउजियाम गायसननो थांनाय बेलायाव कलाक्षेत्रनि सामलाय आफाद आरो सोरखारा आसामनि गुबुन-गुबुन आफादफोरनि बानबुंथिखौ लानायनि उनावसो थिरांथा लानाया गाहाम जागौ, नङाब्ला दावराव-दावसि जानाया बारा जागोनखौ नुहुरो। जायनि थाखाय थासारिया गुबुंले जानायनि लामायाव बेखौ रोखा नुहुरो। बिनिखायनो आसामनि गासै हारि-माहारिनि आफाद-गौथुम, राजखान्थि हान्जा आरो मेलेमजिबिफोरा सानसे ज’ जिरायनानै मिया मिउजियामखौ गायसनगोन एबा गायसना बिनि सायाव गुवार सावरायनानै सुफुंनो नाजायोब्ला गाहाम जागौ। बेनो जोंनि हास्थायनाय।